**Urlet de câine urlet de om..**

*Nicolae Nistor*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În cartierul meu ies la promenadă

oameni bătrâni cu animale bătrâne

fiecare are povestea-de teatru uitat

în locuri din care copii au plecat

nimic nu mai este binar din binar

cifra unu sună strident și fatal

un om singur la televizor

un om singur la tomberon

un om singur în vagon

un om singur pieton

realitatea de fiecare seară

când liniștea nopții omoară

mai trece o salvare care strigă

adunarea în spitale de sticlă

locul unde povestesc despre viață

discutând despre reforma în piață

nu vor prinde nimic din ce vor

mulțumiți cu povești de televizor

cozi la medicamente surogat

speranțele căzute de mult la pat

în cartierul meu de mult uitat

normalitatea are miros de mat

în care timpul pare alterat

chiar de este ascuns în splendoare

realitatea stă ascunsă și doare

nimeni nu știe când moare un om

auzi doar un urlet de câine-urlet de om!